
   Sinj,  18.02. 2010. godine
PRIOPĆENJE ZA JAVNOST

Poštovani,

Grad Sinj je kao što je poznato, vlasnik 47% udjela u tvrtci «Vodovod i čistoća Sinj»,te kao odgovoran gospodar sa svojom imovinom, želimo upoznati javnost sa slijedećim činjenicama. Naime, skupštinu društva  «Vodovod i čistoća»d.o.o. , sačinjavaju osim predstavnika grada Sinja i drugi predstavnici jedinica lokalne samouprave, a to su Trilj, Dicmo, Hrvace i Otok.Poznato je da grad Sinj ulaže najviše financijskih sredstava u navedenu tvrtku, a nema nikakva upravljačka prava. Mi ne želimo financirati tvrtku, koja nam ne želi prikazati transparentno stanje, te nemamo uvid u stvarno stanje poslovanja u tvrtci. To se u prvom redu odnosi na javnu nabavu, na sporna potraživanja kao i obveze po kreditima. Nakon što je predstavnik grada Sinja u skupštini « Vodovoda i čistoće», gosp. Ivica Romac, 12.01.2010.g., predao pisani i protokolirani zahtjev direktoru iste tvrtke da mu se dostave podatci o poslovanju tvrtke, tek smo nakon više od mjesec dana dobili šture podatke koji ne govore mnogo.

Koliko je nama poznato tvrtka « Vodovod i čistoća «, se nalazi u velikim poslovnim dubiozama, a u prilog toj činjenici ide i usmeni upit direktora gosp. Damira Tomaševića, da grad Sinj bude jamac novom kreditnom zaduženju te tvrtke , na što mi ne pristajemo.

Stalo nam je da tvrtka « Vodovod i čistoća «, uspješno posluje, te da djelatnici primaju redovitu plaću, no ovim putem želimo upoznati javnost da se odričemo bilo kakve odgovornosti za sve dubioze u navedenoj tvrtki.

U prilog toj činjenici ide i podatak da su na zakazanoj Skupštini društva «Vodovod i Čistoća « dana 17.02.2010.g., kada se glasalo o prijedlogu točke dnevnog reda , o povjerenju direktoru, gosp. Ivica Romac je htio da se ta točka uvrsti u dnevni red, dok je predstavnik općine Dicmo  bio suzdržan, no predstavnici Trilja, Hrvaca i Otoka su bili protiv.
Unatoč našim nastojanjima, kao najvećim vlasnicima i ulagačima u tvrtku « Vodovod i čistoća», da imamo transparentan uvid u trošenje proračunskog novca građana grada Sinja, ovim putem još jednom želimo obavijestiti građane da u toj tvrtci nemamo nikakva prava , te da ukoliko tvrtka upadne u još veće poslovne dubioze odgovornost snose načelnici i  gradonačelnici Trilja, Hrvaca , Otoka i Dicma.

Mišljenja smo da se radi isključivo o nepoštivanju osnovnog biznis načela uvažavanja suvlasničkih udjela iz čega na površinu izlazi politička zaštita, a ne odgovornost suvlasnika za budućnost tvrtke i djelatnika. Grad Sinj znat će zaštititi svoje interese pravnim sredstvima a protiv članova Skupštine nisu isključene i druge pravne mjere jer su svojim isključivo političkim djelovanjem suodgovorni za situaciju u kojoj se nalazi sudbina 180 radnika, a o navedenoj situaciji  ćemo izvijestiti i premijerku gospođu Jadranku Kosor.

Srdačan pozdrav!

